KIRJALLINEN KYSYMYS E-3632/00 esittäjä(t): Antonio Tajani (PPE-DE) neuvostolle. Länsi-Sahara.



Virallinen lehti nro 174 E , 19/06/2001 s. 0095 - 0095



KIRJALLINEN KYSYMYS E-3632/00 esittäjä(t): Antonio Tajani (PPE-DE) neuvostolle (22. marraskuuta 2000) Aihe: Länsi-Sahara YK:n turvallisuusneuvosto hyväksyi kesäkuussa 1990 suunnitelman Länsi-Saharan väestön itsemääräämisoikeudesta mahdollisesti järjestettävästä kansanäänestyksestä. Konfliktin osapuolten välille julistettua tulitaukoa, äänioikeutettujen puolueetonta ja objektiivista määrittelyä sekä järjestelmän luomista Länsi-Saharan väestön näkemysten esille tuomiseksi tulevaisuudessa ei kuitenkaan ole vielä toteutettu. Lontoossa 14.5.2000 pidetyssä alustavassa kokouksessa osapuolet saivat mahdollisuuden esittää asiasta omat näkemyksensä. Kokous osoitti, että kiistakysymykset eivät anna toivoa siitä, että kansanäänestys voitaisiin järjestää pian. Katsooko neuvosto, että tilanteeseen on mahdollista löytää ratkaisu? Katsooko neuvosto myös, että Euroopan unionin täytyy rohkaista kansainvälisen yhteisön ponnisteluja käynnistämällä vuoropuhelu Euroopan ja Pohjois-Afrikan maiden välillä, jotta voidaan nopeuttaa poliittisen ja säännönmukaisen ratkaisun löytymistä tähän ongelmaan? Konfliktiin liittyy myös niiden vankien kohtalosta ja tulevaisuudesta päättäminen, joita on jo yli 25 vuoden ajan väkisin riistetty perheidensä luota ja käytetty painostuskeinona tai ikään kuin vaihdettavissa olevana valuuttana. Voisiko neuvosto selittää, minkälainen rooli Euroopan unionin tulee omaksua, jotta tällainen jatkuva ja tarkoituksellinen ihmisoikeuksien rikkominen saadaan loppumaan? Voisiko neuvosto selvittää, mihin laittomiin tarkoituksiin Euroopan unionin tähän mennessä kyseisen alueen väestön tukemiseksi myöntämää rahoitusta on käytetty? Vastaus (8. maaliskuuta 2001) 1. Neuvosto tukee ja kannustaa kaikin tavoin YK:n toimia Länsi-Saharan konfliktin ratkaisemiseksi, mutta välttää asettumasta niissä YK:n asemaan. Neuvosto on vakuuttunut siitä, että kyseinen prosessi, ja erityisesti osapuolten väliset suorat neuvottelut, ovat paras keino päästä tavoitteeseen ja että nykyisestä umpikujasta päästään vain, jos osapuolet sitoutuvat kaikki konfliktin näkökohdat kattavaan vilpittömään ja avoimeen vuoropuheluun. 2. Neuvoston pyrkimyksenä on luoda osapuolten välille luottamuksellinen ilmapiiri, joka on tarpeen kestävän ratkaisun löytämiseksi alueen olojen vakauttamisessa. Mikä tahansa ratkaisu onkin, sen tulisi perustua demokratian periaatteiden ja ihmisoikeuksien tinkimättömään kunnioittamiseen, ja sen tulisi kattaa myös huolestuttava kysymys, joka koskee marokkolaisia pakolaisia ja vankeja, ja erityisesti niitä, jotka tarvitsevat kiireellisesti lääkinnällistä hoitoa. Tämän vuoksi neuvosto tukee täysin Punaisen Ristin kansainvälisen komitean toimia ja kannustaa osapuolia toimimaan kaikin tavoin nopean ratkaisun löytämiseksi kyseiseen humanitaariseen ongelmaan. Pakolaisten paluu Yhdistyneiden Kansakuntien pakolaisasiain päävaltuutetun määrittelemien periaatteiden mukaisesti on YK:n rauhansuunnitelman keskeinen tekijä. Euroopan unionin osuus humanitaarisen suunnitelman toteuttamisessa on se, että unioni on Euroopan yhteisön humanitaarisen avun toimiston ohjelman myötä tärkein Länsi-Saharan pakolaisille suuntautuvan humanitaarisen avun toimittaja. Humanitaarisen avun toimiston myöntämä tuki vuosina 19992001 on noin 20 miljoonaa euroa.